กวน มึน โฮ (2553)

## **เรื่องย่อ**

ชายหนุ่ม (ฉันทวิชช์ ธนะเสวี) ผู้ชายที่จะไปประเทศเกาหลี ด้วยรองเท้าแตะคีบ และเสื้อยืดย้วยๆบวกกางเกงขาสั้น เขาเป็นคนเดียวในกรุ๊ปทัวร์ที่ไม่มีครอบครัวหรือคนรักมาด้วย บางทีที่นั่งว่างเปล่าข้างๆ อาจเป็นสาเหตุให้เขาเมามายขนาดนี้ในวันเดินทาง หลังล้อเครื่องแตะพื้นผิวท่าอากาศยานกรุงโซลโปรแกรมเที่ยวตามรหัส 6-7-8 คือ ตื่นนอน 6 โมงเช้า - กินข้าว 7 โมงเช้า – ล้อหมุน 8 โมงเช้า

คืนนั้นชายหนุ่มเลยต้องพึ่งเหล้าโซจู ซึ่งเขามาเมาสลบอยู่หน้าเกสท์เฮาส์แห่งหนึ่งในชุดคลุมอาบน้ำโรงแรม เช้าวันรุ่งขึ้น ชายหนุ่มลุกพรวดขึ้นมาหมิ่นเหม่เวลาล้อหมุน หญิงสาว (หนึ่งธิดา โสภณ) ที่ยืนอยู่ตรงนั้นร้องโวยวาย เพราะต้องการทวงเสื้อหนาวที่เธอเสียสละให้เขาใช้คลุมกายคืน ชายหนุ่มผู้หลงทางจึงบังคับแกมตีมึนให้หญิงสาวพาไปส่งที่โรงแรม แต่เพราะหลงทางเสียเวลา หลงเสพสุราเสียอนาคต ชายหนุ่มตกรถพลาดทัวร์สุดเนิร์ด จนต้องตามหญิงสาวที่ตั้งใจมาทัวร์เดี่ยวตะลุยโลเกชั่นซีรีส์สสุดฮิตของเกาหลีแทน

ชายหนุ่มอดสงสัยไม่ได้ว่า ทำไมหญิงสาวถึงมาเที่ยวคนเดียว เธอตอบง่ายๆว่า เที่ยวคนเดียวไม่ต้องเกรงใจใคร อยากไปไหนก็ไป ไม่ต้องทะเลาะกับใครด้วย อาจเพราะความคะนอง หรือ ความเหงาทำงานเต็มที่ก็สุดจะเดา อยู่ๆ ชายหนุ่มก็ยื่นข้อเสนอว่า "งั้นเรามาเที่ยวด้วยกันมั้ย ถ้าเธอไม่ชอบเที่ยวกับคนรู้จัก เราก็ไม่ต้องรู้จักกัน ไม่รู้ชื่อ ไม่รู้ข้อมูลส่วนตัว" เขายิ้มร่าพลางสรุป "เราจะเป็นแค่คนแปลกหน้าสองคนที่ไปเที่ยวด้วยกัน"

## **Image Gallery & วีดีโอ**

* 1
* 2

## **เกร็ด**

* ภาพยนตร์เรื่องนี้ได้รับแรงบันดาลใจจากหนังสือ *สองเงาในเกาหลี* ของ ทรงกลด บางยี่ขัน โดยผู้กำกับโต้ง บรรจง ปิสัญธนะกูล ได้สร้างตัวละครขึ้นมาใหม่ทั้งหมด

* ผู้กำกับโต้ง บรรจง ปิสัญธนะกูลให้คำจำกัดความภาพยนตร์เรื่องนี้ด้วยคำศัพท์ใหม่ว่า โฮแมนติก กวนมิดี แทนที่จะเป็น โรแมนติก คอมิดี หรือภาพยนตร์รักปนตลกธรรมดา

* ผู้สร้างคัดเลือกนางเอกของภาพยนตร์เรื่องนี้กับโครงการ ลักส์ปั้นดาว ที่คัดเลือกสาวสวยจากทั่วประเทศกว่า 1,500 คน จนกระทั่งได้ตัวหนูนา หนึ่งธิดา โสภณ ซึ่งตรงกับโจทย์ที่ผู้สร้างตั้งไว้ว่า ไม่ได้ต้องการนางเอกที่สวยมาก แต่ต้องการนางเอกที่กล้า มีความบ้า และแสดงฉากอารมณ์ได้

* ภาพยนตร์เรื่องนี้ถ่ายทำที่ประเทศเกาหลีนาน 2 เดือนเต็ม ในช่วงรอยต่อของฤดูหนาวและฤดูใบไม้ผลิ ซึ่งทีมงานได้สัมผัสบรรยากาศถึง 3 ฤดู ทั้งหิมะตก ดอกซากุระบาน และใบไม้ร่วง ช่วงเปลี่ยนฤดูนี้เป็นช่วงสั้นๆ ที่มีสีสันสวยงาม คือมีทั้งใบไม้สีเหลือง สีแดง สีเขียวอ่อน และสีเขียวเข้ม ตัดกับสีของท้องฟ้าและทะเลสาบ

* ภาพยนตร์เรื่องนี้เป็นภาพยนตร์รักเรื่องแรกของโต้ง บรรจง ปิสัญธนะกุล หลังจากเคยกำกับแต่ภาพยนตร์สยองขวัญ โต้ง จึงรู้สึกกังวลและแก้ไขบทมากถึง 20 กว่าร่าง ขณะเดียวกัน เต๋อ ฉันทวิชช์ ธนะเสวี ที่รับบทพระเอกของเรื่อง ก็มีส่วนร่วมเขียนบทด้วยเช่นกัน โดย เต๋อ ใช้เวลาหลายเดือนเขียนบทอย่างหามรุ่งหามค่ำ ตั้งแต่ 9 โมงเช้าจนถึงตี 3-4

* มีทั้งการถ่ายทำอันหนาวเหน็บที่อุณหภูมิ 0 องศาในประเทศเกาหลี และการถ่ายทำในโรงถ่ายภาพยนตร์ที่ร้อนสุดๆ ในประเทศไทย โดยที่ยังต้องสวมชุดกันหนาวและห่มผ้าหนาๆ

* มีฉากหนึ่งที่เต๋อ ฉันทวิชช์ ผู้รับบทชายหนุ่ม ต้องสวมเสื้อยืดกับกางเกงขาสั้นท่ามกลางอากาศหนาวที่อุณหภูมิ 0 องศา หลังจากแสดงฉากสุดโหดนี้ เต๋อ ป่วยเป็นไข้หวัด และต้องรับประทานวิตามินซีตลอด

* เต๋อ ฉันทวิชช์ ผู้รับบทพระเอกของเรื่อง ไม่เคยเล่นสกีมาก่อน จึงรู้สึกประทับใจที่ได้ไปถ่ายทำที่ลานสกี โดยถ่ายทำกันในช่วงที่ปิดให้บริการแล้ว จึงไม่มีนักท่องเที่ยวเลย ที่นั่น เต๋อ ได้เล่นสกีเป็นครั้งแรก และล้มเจ็บตัวหลายครั้ง เต๋อ จึงได้รู้ว่า จากที่เคยคิดว่าการล้มบนหิมะคงไม่เจ็บนั้นไม่จริงเลย

* ตามปกติเวลาชาวเกาหลีรับประทานหมึกเป็นๆ นั้น จะต้องตัดหัวหมึกทิ้ง แล้วตัดหนวดเป็นชิ้นเล็กๆ จิ้มกับน้ำมันงาและน้ำจิ้ม แต่ เต๋อ ฉันทวิชช์ต้องแสดงฉากรับประทานหมึกเป็นๆ ทั้งตัว โดย เต๋อ อมหัวหมึกเข้าไปโดยตั้งใจว่าจะไม่กัดมัน ผลก็คือหมึกใช้หนวดที่ยาวประมาณ 8-9 นิ้วดูดปาก เต๋อ อย่างแรงจนเลือดออกและทำให้ปากบวมเป่ง อย่างไรก็ตาม คุณหมอทั้งในประเทศเกาหลีและประเทศไทยต่างวินิจฉัยตรงกันว่าทำอะไรไม่ได้ ต้องรอให้แผลยุบไปเอง

* มีช่วงหนึ่งของการถ่ายทำ เต๋อ ฉันทวิชช์ จำเป็นต้องเดินทางกลับมาทำงานอื่นที่ประเทศไทย เมื่อกลับไปถ่ายทำต่อที่ประเทศเกาหลี จึงต้องรวบวันถ่ายให้พอดีกับวันที่หายไป ทำให้ เต๋อ ต้องถ่ายทำ 5 วันรวด จากนั้นพัก 1 วันแล้วถ่ายต่ออีก 6 วันรวด ถือเป็นการทำงานที่หนักมาก

* ทุกคนในกองถ่ายภาพยนตร์เรื่องนี้สนิทสนมกันหมด เพราะมีคนเพียงประมาณ 15 คน และต้องกินนอนด้วยกัน แม้กระทั่งวันหยุดพักกอง ก็ยังออกไปรับประทานอาหารและเดินเที่ยวซื้อของด้วยกัน
* นักแสดงและทีมงานชื่นชอบอาหารเกาหลีกันมาก โดยเฉพาะอาหารปิ้งย่าง แม้จะต้องหลีกเลี่ยงอาหารบางอย่าง เช่น เนื้อสุนัข ก็ตาม พระเอก เต๋อ - ฉันทวิชช์ ธนะเสวี เล่าว่าหมูเกาหลีที่นั่นอร่อยกว่าที่เคยกินในประเทศไทย ปกติเขาไม่ชอบผักและไม่รับประทานกิมจิ แต่กลับรู้สึกว่าผักและกิมจิของที่นั่นอร่อยมาก ส่วนนางเอก หนูนา - หนึ่งธิดา โสภณ ก็เจริญอาหารมากจนผู้กำกับ โต้ง - บรรจง ปิสัญธนะกุล ต้องปราม อย่างไรก็ตาม ทุกคนยังคิดถึงอาหารไทย เพราะวันหนึ่งเมื่อพบว่าข้าวกล่องในรถเป็นกะเพราไข่ดาว ทุกคนก็ดีใจมากและรับประทานกันจนเกลี้ยง
* ช่วงแรกๆ ที่ไปถ่ายทำในประเทศเกาหลี สมาชิกในกองถ่ายยังไม่รู้จักกันดีนัก พระเอก เต๋อ - ฉันทวิชช์ ธนะเสวี ไม่รับประทานเนื้อวัว นางเอก หนูนา - หนึ่งธิดา โสภณ ไม่รับประทานหมู และทีมงานอีกคนไม่รับประทานไก่ เมื่อมารับประทานอาหารร่วมกันจึงต้องสั่งปลาเป็นหลัก จนหลังๆ พากันเบื่อ จึงแยกกันรับประทาน

* มีอยู่วันหนึ่งขณะทีมงานกำลังรับประทานอาหารกันอยู่ จู่ๆ ก็เห็นมหาชนพร้อมเสียงกรีดร้องวิ่งผ่านร้านอาหารไปเกือบร้อยคน ผู้กำกับ โต้ง - บรรจง ปิสัญธนะกุล รีบคว้ากล้องตามไปถ่ายรูป จึงพบว่าเป็นกลุ่มแฟนเพลงกำลังติดตามนักร้องชื่อดังของเกาหลี ลีเฮียวริ
* ในงานฉลองปิดกล้องในวันถ่ายทำวันสุดท้าย ผู้กำกับ โต้ง - บรรจง ปิสัญธนะกุล นางเอกของเรื่อง หนูนา - หนึ่งธิดา โสภณ และทีมงานอีก 2 คนหายหน้าไปทั้งคืน เพราะพากันไปดูคอนเสิร์ตใหญ่ที่รวมศิลปินดังของเกาหลีไว้ในงานเดียว ซึ่งรวมถึง เรน และ ซูเปอร์จูเนียร์ และ เกิร์ลส เจเนอเรชั่น ด้วย
* ขณะฝึกซ้อมการแสดง ครูฝึกขอให้นักแสดงบอกข้อเสียของตัวเอง เต๋อ - ฉันทวิชช์ ธนะเสวี ยอมรับว่าตนเป็นคนขี้เกียจ ส่วน หนูนา - หนึ่งธิดา โสภณ บอกว่าเธอเป็นคนซุ่มซ่าม จากนั้น หนูนา ก็แสดงอาการซุ่มซ่ามออกมาตั้งแต่วันแรกที่ถ่ายทำ โดยเผลอเอาไม้สกีทิ่มตา เต๋อ จนเลือดออก หลังจากนั้นก็หกล้มหรือทำของตกอยู่เสมอ ถึงขนาดบาดเจ็บจนถ่ายทำไม่ได้มาแล้ว นอกจากนี้ หนูนา ยังขี้ลืมมาก จนลืมแหวนทองเอาไว้ในห้องน้ำที่ประเทศเกาหลีอีกด้วย
* ขณะถ่ายทำในประเทศเกาหลี พระเอก เต๋อ - ฉันทวิชช์ ธนะเสวี ศึกษาเส้นทางบริเวณละแวกที่พักทุกวันจนเชี่ยวชาญ สามารถเดินไปร้านสะดวกซื้อเองได้ และสามารถเดินเท้าไปยังที่ต่างๆ รวมถึงสถานีรถไฟเองได้ อีกทั้งยังเคยนั่งรถไฟไปเที่ยวด้วยตัวเองอีกด้วย ส่วนนางเอกของเรื่อง หนูนา - หนึ่งธิดา โสภณ นั้นมักเกาะกลุ่มกับทีมงานที่ชอบไปเที่ยวซื้อของ พากันไปเที่ยวในย่านการค้าอย่างย่านทงแดมุนและนำแดมุน โดยเน้นซื้อเสื้อผ้าเป็นพิเศษ ในช่วงหลังๆ ต่างพากันนั่งรถไฟไปเที่ยวกันเองหลายที่เช่นกัน

* ฉากที่พระเอก เต๋อ - ฉันทวิชช์ ธนะเสวี ขับรถปอร์เชเปิดประทุนซึ่งมีพวงมาลัยฝั่งซ้าย และฉากที่เขาขี่รถจักรยานยนต์นั้นถ่ายทำยากมาก เพราะต้องมีการกั้นถนน อีกทั้งยังเป็นถนนที่เกาหลีซึ่งไม่เหมือนเมืองไทย โชคดีที่ทางเกาหลีช่วยอำนวยความสะดวกให้เป็นอย่างดี ทำนองเดียวกับฉากคา-สิโนที่ถ่ายทำในพื้นที่และเวลาที่จำกัด เพราะคา-สิโนยังต้องเปิดรับลูกค้า และเป็นสถานที่ของรัฐบาล

* หนูนา - หนึ่งธิดา โสภณ ผู้รับบทนางเอก ชอบนักร้อง แจจุง จากวง ดงบังชินกิ มาก นอกจากนี้ หนูนา ยังชอบอย่างอื่นที่เป็นเกาหลี เช่น ประเทศ อากาศ ผู้คน และภาษา การไปถ่ายทำภาพยนตร์เรื่องนี้ที่ประเทศเกาหลีจึงเป็นฝันที่เป็นจริงของ หนูนา

* นอกจากจะได้แสดงภาพยนตร์เป็นเรื่องแรกแล้ว การไปถ่ายทำที่ประเทศเกาหลียังทำให้ หนูนา - หนึ่งธิดา โสภณ นางเอกของเรื่อง ได้เดินทางไปต่างประเทศเป็นครั้งแรก ซึ่งถือเป็นการโดยสารเครื่องบินเป็นครั้งแรก และทำให้เธอได้เห็นหิมะตกเป็นครั้งแรก เดิม หนูนา คิดมาตลอดว่าหิมะมีลักษณะกลมๆ แต่จริงๆ แล้วมันเป็นสะเก็ดแฉกๆ เหมือนที่เธอเคยเห็นในการ์ตูน

* ก่อนหน้านี้ หนูนา - หนึ่งธิดา โสภณ นางเอกของเรื่อง ไม่เคยห่างคุณแม่นานเกิน 3 วัน เวลาไปไหนไกลๆ คุณแม่จะตามไปด้วยตลอด การไปถ่ายทำภาพยนตร์เรื่องนี้ที่ประเทศเกาหลีนาน 2 เดือน จึงทำให้คุณแม่เป็นห่วงและทำให้ หนูนา เหงามาก โดยเฉพาะในช่วง 5 วันก่อนกลับที่ หนูนา คิดถึงข้าวของในบ้านและคนที่บ้านมากเป็นพิเศษ แต่เมื่อเหลือเวลาเพียง 2 วันก่อนกลับ หนูนา กลับรู้สึกอยากอยู่ต่อขึ้นมา เพราะยังอยากไปเที่ยวซื้อของ

* มีฉากหนึ่งที่พระเอกของเรื่อง เต๋อ - ฉันทวิชช์ ธนะเสวี ต้องร้องไห้ แต่ทำอย่างไร เต๋อ ก็ร้องไม่ออก จนผู้กำกับ โต้ง - บรรจง ปิสัญธนะกุล บอกให้ลองนึกตามว่าหาก พีค - ภัทศยา เครือสุวรรณศิริ แฟนสาวของ เต๋อ ต้องเข้าโรงพยาบาล จะรู้สึกอย่างไร วิธีนี้ได้ผลเป็นอย่างดี นอกจากนี้ เต๋อ ที่ไม่ค่อยชอบไปเที่ยวซื้อของ กลับเที่ยวหาซื้อลูกอมยี่ห้อเฉพาะแบบไม่มีน้ำตาลห่อใหญ่ไปฝาก พีค ทำให้ทุกคนในกองถ่ายแซวกันยกใหญ่

* เพลงประกอบภาพยนตร์เรื่องนี้ คือเพลง "ยินดีที่ไม่รู้จัก" ขับร้องโดย 25hours (ทเวนตีไฟฟ์อาวส์) กำกับมิวสิกวิดีโอโดย นิธิวัฒน์ ธราธร และได้นักแสดงจากภาพยนตร์มาแสดง คือฉันทวิชช์ ธนะเสวี และหนึ่งธิดา โสภณ และได้ นางเอก หนึ่งธิดา โสภณ มาร้องเพลง "รักไม่ต้องการเวลา" ซึ่งเป็นการนำเพลง "รักไม่ต้องการเวลา" ของ วงเคลียร์มาทำใหม่

* ภาพยนตร์เรื่องนี้ออกฉายที่อินโดนีเซีย ติดอันดับ 3 บ็อกซ์ออฟฟิสของอินโดนีเซีย เป็นรองหนังฮอลลีวูด เรื่อง Grown Ups และหนังอินเดียเรื่อง We are Family สามารถขึ้นอันดับ 1 อันดับหนังทำเงินที่อินโดนีเซียได้

## **รางวัล**

* **Osaka Asian Film Festival 2011**
	+ ABC Award
	+ Most Promising Talent Award (บรรจง ปิสัญธนะกูล)

* **รางวัลภาพยนตร์แห่งชาติ สุพรรณหงส์ ครั้งที่ 20**
	+ นักแสดงนำหญิงยอดเยี่ยม (หนึ่งธิดา โสภณ)

* **Starpics Thai Film Awards ครั้งที่ 8**
	+ นักแสดงนำหญิงยอดเยี่ยม (หนึ่งธิดา โสภณ)

* **Gmember Award 2010**
	+ เพลงประกอบภาพยนตร์ยอดนิยม (หนึ่งธิดา โสภณ)

* **คม ชัด ลึก อวอร์ด ครั้งที่ 8**
	+ ภาพยนตร์ยอดนิยม

* **รางวัลท็อปอวอร์ด 2010**
	+ ผู้กำกับภาพยนตร์ยอดเยี่ยม (บรรจง ปิสัญธนะกูล)